רוני אלשיך

ביוגרפיה

אלשיך נולד בירושלים, אחד מארבעה ילדים של אברהם ואהובה. אביו הוא יוצא תימן שעלה לישראל במבצע על כנפי נשרים ואמו אהובה עמאר היא בת למשפחה מעולי מרוקו שנולדה בעיר העתיקה בירושלים. אימו נפטרה כשהיה בן 14. אלשיך גדל בשנותיו הראשונות בשכונת גבעת מרדכי. בגיל 9 עבר עם משפחתו לקריית ארבע, בשל אבחונו כמחונן ו"הוקפץ" שתי כיתות (מכיתה ג' לכיתה ו'). המשיך בלימודיו בישיבת בני עקיבא נתיב מאיר, שבה סיים את חוק לימודיו כשהיה בן 16. לאחר מכן למד בישיבת מרכז הרב.
אלשיך בעל תואר ראשון במדע המדינה מאוניברסיטת חיפה ותואר שני במדע המדינה מאוניברסיטת תל אביב, את שניהם סיים בהצטיינות יתרה. למד לקראת תואר שני מחקרי בקרימינולוגיה באוניברסיטה העברית בירושלים. בוגר קורס דירקטורים באוניברסיטת תל אביב ותוכנית לניהול בכיר מבית הספר וורטון למינהל עסקים של אוניברסיטת פנסילבניה.
הוא נשוי לשירה, אב לשבעה וסב לנכדים. תושב גבעת שמואל, ובעבר התגורר בכוכב השחר. אלשיך הוא קרוב משפחתו של הרב יחיא אלשיך, שהיה חתן חידון התנ"ך העולמי.

שירות צבאי

בשנת 1981 התגייס לצנחנים והתקבל לפלוגת ההנדסה החטיבתית. במסגרתה נלחם במלחמת לבנון הראשונה. במבצע על הכפר "מערכה" בלבנון שימש כמפקד מחלקה בגדוד 890 במהלכו נפצע מסלע שהושלך לעברו ושבר את ידו. לאחר ששימש כמ"פ בגדוד 50 פיקד על פלחה"ן צנחנים, בין היתר במבצע חוק וסדר. בתפקידו האחרון בצבא שימש כסגן מפקד גדוד הנח"ל המוצנח (גדוד 50).

שירות בשב"כ

בדצמבר 1988 השתחרר מצה"ל והצטרף לשב"כ, לתפקיד חוקר בצוות רמאללה. בשנת 1994 פיקד על צוות החוקרים שהצליחו לחשוף את המקום שבו הוסתר נחשון וקסמן. במהלך האינתיפאדה השנייה היה ראש תת-מרחב שומרון. ב-2005 מונה לראש מרחב יהודה, שומרון וירושלים וב-2009 התמנה לראש מרחב דרום. ב-2012 מונה לראש אגף המטה ובספטמבר 2014 מונה לסגן ראש השב"כ ולממלא מקומו.

מפכ"ל משטרת ישראל

בספטמבר 2015 נבחר על ידי השר לביטחון הפנים, גלעד ארדן, למלא את תפקיד מפכ"ל המשטרה, לאחר הסרת מועמדותו של גל הירש. ב-3 בדצמבר 2015 קיבל דרגת רב-ניצב ונכנס לתפקיד המפכ"ל ה-18 של משטרת ישראל.
המבצע המשמעותי הראשון שפיקד עליו כמפכ"ל היה המצוד אחרי המחבל מערערה, נשאת מלחם, שביצע את פיגוע הירי ברחוב דיזנגוף ב-1 בינואר 2016, וחוסל כעבור שבוע על ידי צלפי הימ"מ.
אלשיך קידם מספר רפורמות: אמו"ן - בתחום "שיטור מבוסס נתונים" (evidence based policing), "הרצף המודיעיני", "הרצף הטכנולוגי" ו"הרצף החקירתי" - בתחום "השיטור הגבוה", וכן רפורמה העוסקת בחיזוק נורמות משטרת ישראל, בין השאר מבדקי מהימנות ממוחשבים ובדיקות פוליגרף. הוא יזם את הקמת תנועת הנוער המשטרתית "שחקים" (שומרי חוק).
עם השר ארדן, השיק תוכנית אסטרטגית להעמקת השיטור הקרב המגזר הערבי, במסגרתה הוקמו תחנות משטרה חדשות וגויסו שוטרים ושוטרות מוסלמים שעברו הכשרה ייחודית. עוד קידמו השניים תוכנית לחיזוק ביטחון ירושלים, שחיזקה את יכולתו העצמאית של המחוז ולצמצם באופן דרמטי את הצורך השוטף בתגבור יומיומי.
חקירות מרכזיות של המשטרה בתקופת כהונתו עסקו ב"תיק 1000", "תיק 2000" ו"תיק 4000", שבהם אחד החשודים היה ראש הממשלה, בנימין נתניהו, ו"תיק 3000", שבו חשודים מקורבים לנתניהו. בפברואר 2018 המליצה המשטרה להגיש כתב אישום נגד נתניהו באשמת לקיחת שוחד, מרמה והפרת אמונים ונגד אנשי העסקים ארנון מילצ'ן וארנון מוזס באשמת מתן שוחד. ב-2 בדצמבר 2018, יומו האחרון של אלשיך בתפקיד, פרסמה המשטרה את עמדתה ועמדת רשות ניירות ערך, שלפיה התגבשה ב"תיק 4000" תשתית ראייתית לביצוע עבירות, ובראשן שוחד, נגד חלק מהחשודים, בהם ראש הממשלה בנימין נתניהו, רעייתו שרה נתניהו, בעל השליטה בחברת "בזק" שאול אלוביץ' ומנכ"לית "בזק" סטלה הנדלר. במהלך החקירות מתח נתניהו ביקורת על המשטרה ועל אלשיך אישית.
ב-13 בספטמבר 2018 הודיע השר ארדן על החלטתו לא להאריך את כהונתו של אלשיך. במסיבת עיתונאים שכינס אמר ארדן כי "אינני מתחרט על מינויו של רוני אלשיך למפכ"ל. עם זאת, היו לנו חילוקי דעות בסוגיות שונות, חלק מהן סוגיות מהותיות כבדות משקל, שבעיניי יש להן השפעה ניכרת על אמון הציבור במשטרה".
ב-2 בדצמבר 2018 סיים את תפקידו כמפכ"ל, ומוטי כהן מונה למחרת לממלא מקום המפכ"ל.
לאחר סיום כהונתו קרא לכך שמפכ"לים ימונו על ידי ועדה ציבורית ולא על ידי השר לביטחון פנים, כדי להרחיב את עצמאותם מהדרג הפוליטי.